# Pineda de Can Ferrer del Coll

La pineda de Can Ferrer del Coll (Pinus halepensis) és una pineda excepcional que es troba a Piera (l'Anoia), la qual té els pins més alts que s'han mesurat mai a Catalunya.

## Dades descriptives

* Perímetre del tronc a 1,30 m: 2,88 m.
* Perímetre de la base del tronc: 3,72 m.
* Alçada: 38 m.
* Amplada de la capçada: 14,8 m.
* Altitud sobre el nivell del mar: 182 m.

## Entorn

Se situa en una pineda mixta, de pi blanc i pi pinyer, on s'alternen alzines, algun freixe de fulla petita, lledoners, oms, així com llentiscles, esparregueres boscanes, arítjols, esbarzers, miraguans falsos i canyes. Pocs metres més enllà, a prop de la riera hi ha diversos polls negres. També hi són comunes plantes com la morella de paret, l'orenga, la sajolida, la ravenissa blanca, el mercurial, la carabassina i la tomaquera del diable. Pel que fa a la fauna, als arbres s'hi veuen senyals d'abundància de banyarriquer. Els ocells que s'hi poden observar són el xoriguer, el pinsà, el pit-roig, el gaig, la mallerenga petita, el rossinyol (a l'estiu), el rossinyol balquer, el tord, el pica-soques blau i el picot verd. Respecte a alguns mamífers, es troben fruits rosegats per la rata negra i abundants furgades de senglar.

## Aspecte general

En general, són pins sans, que presenten un molt alt nivell de creixement vertical. El principal factor que pot fer perillar la salut d'aquests pins són les ventades (de fet, el cicló extratropical Klaus de l'any 2009 va fer caure i malmetre diversos arbres de la pineda).

## Curiositats

A pocs metres de la pineda, abans d'arribar-hi, es troba una alzina de grans dimensions, de 3,70 m a 1,30 m. A prop d'aquesta resta una soca d'una altra gran alzina, que superava els 4 metres de perímetre. És remarcable el fet que hi hagi diversos pins que superen o tenen una volta de canó propera als 3 metres i una alçada que ronda els 35 metres. També hi destaca un llentiscle arbori. Davant la masia de Can Ferrer, hi ha un enorme ametller que fa 3,74 metres de volta de canó i de segur que és dels més gruixuts i vells de Catalunya (de fet, té molta història i se'n diu que anys enrere havia estat refugi dels maquis). A més a més, a la mateixa masia, dins un pati tancat, hi ha un enorme cirerer d'arboç, realment gegantí, que no es pot visitar. La pineda de Can Ferrer del Coll constitueix un lloc habitual d'aplecs i fou declarada Arbreda Monumental l'any 1995.

## Referències literàries

Cap al 1980, Eusebi Jorba Ferrer del Coll escrivia:
| « | "Gegants bastits per la Natura pineda de Can Ferrer del Coll. Com un exèrcit mitològic ni llamp ni guerra us han enderrocat. Arrels profundes i saba renovada testimoni d'una família i la seva continuïtat." | » |
Sònia Moragrega també li va dedicar un poema:
| « | "Plena de pins, formosa pineda ets tu, miranda del Bedorc. La teva ombra és el goig del dia que ens marca el camí d'un bell matí. ... Els teus pins alts i formosos són el fruit d'un món estimat. ... Tu, Pineda font de sentiments ets l'enamorada de tot un poble que proclama el teu nom de llevant fins a ponent." | » |

## Accés

Està situada dins l'espai d'interès natural (EIN) de les Valls de l'Anoia. Des de Piera, cal agafar la carretera BV-2242 en direcció a Sant Sadurní d'Anoia. Al punt quilomètric 4,5, abans d'arribar al nucli del Badorc, just davant d'una antiga fàbrica, és necessari desviar-se a la dreta per una pista forestal, on veiem una reserva de fauna. Aquesta pista ens porta a Can Ferrer del Coll, on hi ha l'ametller i l'arboç remarcables, i si continuem per la mateixa pista uns 300 metres, arribarem a la pineda. GPS 31T 0392593 4595048.

## Referències

* 1 2 3 4 5 6 Parcs de Catalunya - Arbres Monumentals Arxivat 2018-07-18 a Wayback Machine. (anglès)
* 1 2 3 4 5 Boada, Martí; Boada, Arnau, 2011. Arbres remarcables de Catalunya. 100 ombres colossals. Edicions Brau, Figueres. ISBN 9788496905535. Pàgs. 66-67.
* ↑ Pineda de can Ferrer del Coll (Piera) (català)

## Enllaços externs

* L'Anoia i la pineda de Can Ferrer del Coll Arxivat 2016-03-03 a Wayback Machine..
* Wikiloc.